DA Den Europæiske Unions Tidende CE 88/25

(2004/C 88 E/0027)

SKRIFTLIG FORESPØRGSEL E-1339/03

af Maurizio Turco (NI) og Marco Cappato (NI) til Kommissionen

(9. april 2003)

Om: Forfølgelse af homoseksuelle i den Palæstinensiske Myndigheds områder og israelske udvisninger af palæstinensiske homoseksuelle

Ifølge den israelske GLBT sammenslutning »Aguda« og dagbladet Haaretz blev to homoseksuelle palæstinensere d. 6. marts 2003 stillet for en domstol under anklage for at opholde sig illegalt i Israel og herefter udvist til den Palæstinensiske Myndighed. Den 16. marts 2003 blev en anden homoseksuel palæstinenser stillet for en domstol for samme anklage og vil, efter at have udstået sin straf, blive udvist til Gaza-striben. Ifølge oplysninger fra Aguda bliver homoseksuelle forfulgt, anholdt, såret og tortureret, til tider med døden til følge, og sandsynligheden for, at mange af dem vil blive henrettet, er stor. Indtil for en måned siden anholdt og/eller udviste Israel ikke de pågældende, men denne politik blev ændret, unge blev anholdt og stillet for retten, og det blev automatisk praksis at udvise dem til den Palæstinensiske Myndighed. Internationale menneskerettighedsorganisationer søger at forhindre disse udvisninger og har især appelleret til Israels indenrigsminister, Avraham Poraz, om at udnytte sine beføjelser ifølge israelsk lovgivning til at sætte en stopper for udvisningerne ved at udstede visa til midlertidige ophold i landet. Poraz har dog nægtet dette.

Kan Kommissionen bekræfte disse oplysninger? Følger Kommissionen denne udvikling? Har Kommissionen tænkt sig at henvende sig til de israelske myndigheder, og især indenrigsministeren, for at udtrykke bekymring fra EU's side over det faktum, at disse udvisninger kan være livstruende for palæstinensiske homoseksuelle? Har Kommissionen tænkt sig at henvende sig til den Palæstinensiske Myndighed med henblik på at sikre, at grundlæggende menneskerettigheder overholdes, og at forfølgelsen af homoseksuelle ophører?

Svar afgivet på Kommissionens vegne af Christopher Patten

(6. maj 2003)

Kommissionen har kendskab til nogle af de presserapporter, det ærede medlem omtaler, hvori det hævdes, at homoseksuelle forfølges, og til de uformelle beretninger om, at menneskerettighederne krænkes i de palæstinensiske områder.

Kommissionen er bekymret over påstandene og rapporterne om krænkelse af menneskerettighederne, og den har sammen med internationale donorer opfordret den Palæstinensiske Myndighed til at gennemføre demokratiske reformer, sikre lov og orden og overholdelse af de grundliggende menneskerettigheder.

EU deltager aktivt i kvartetten og i den internationale arbejdsgruppe for palæstinensiske reformer, som blev nedsat i juli 2002 for at følge og støtte gennemførelsen af palæstinensiske samfundsreformer og for at lede de internationale donorers bistand til den palæstinensiske reform. Arbejdsgruppen består af Canada, EU, Den Russiske Føderation, FN, Japan, Norge, USA, Verdensbanken og Den Internationale Valutafond. Den følger med i, hvilke fremskridt der sker inden for nøgleområder som civilsamfundet, den offentlige administration og retsstaten, og fremsætter anbefalinger til, hvilke yderligere foranstaltninger den Palæstinensiske Myndighed bør træffe.

Kommissionen agter fortsat at følge reformen både inden for rammerne af EU's og den Palæstinensiske Myndigheds bilaterale samarbejde og samarbejdet med de øvrige internationale donorer.

Spørgsmålet om overholdelsen af menneskerettighederne i Israel rejses jævnligt af EU i den officielle kontakt med de israelske myndigheder og på møderne i EU's og Israels associeringsråd og associerings-udvalg.

Der er bestemte sager, som Kommissionen følger nøje, navnlig ved hjælp af dens delegationer på stedet.